Požar u hidroelektrani Plat buknuo je jutros oko 9:30 sati. Tri osobe su ozlijeđene te smještene na pulmološki odjel OB Dubrovnik, dok su tri puštene na kućnu njegu. U odvodnom kanalu oko 14 sati je pronađeno beživotno tijelo jednog od trojice nestalih djelatnika, a navečer iza 21 sat i drugo tijelo. Za trećim djelatnikom se još traga.

23:30 "Nakon što je drugo tijelo pronađeno na obali mora u Cavtatu, policija obavlja očevid. Vatrogasci i policija sada pojačano obilaze i nadziru taj priobalni teritorij oko Cavtata", kazao je županijski vatrogasni zapovjednik Stjepan Simović za Dubrovački dnevnik.

23:05 Iz policije su javili kako je večeras oko 21,50 sat na obali mora u Cavtatu predio Ključice pronađeno beživotno tjelo jednog od dvojice nestalih djelatnika Hidroelektrane Dubrovnik.

20.10 Zapovjednik Javne vatrogasne postrojbe Dubrovački vatrogasci Stijepko Krilanović opisao je kako je izgledala današnja akcija u HE Plat. Naime, Krilanović je za Dubrovački dnevnik pojasnio kako su se vatrogasci po dolasku na mjesto nesreće susreli s vatrom koja se pojavila 500 metara unutar brda, a tunel je bio ispunjen dimom. Više pročitajte ovdje.

19:53 Načelnik PU dubrovačko-neretvanske Ivan Pavličević za Dubrovački dnevnik je kazao kako je izgledao današnji dan na terenu, u hidroelektrani te što je policija dosad napravila, što je utvrdila, a što se tek planira učiniti. Opširnije pročitajte ovdje.

19:30 Županijski vatrogasni zapovjednik Stjepan Simović kazao je kako je cijela intervencija bila teška i zahtjevna.



"Požar je lokaliziran i još uvijek obilazimo dijelove ako se što pojavi tako da nam je cilj u potpunosti ga ugasiti večeras. Svakako, ostat ćemo dežurati cijelu noć, nema povlačenja. Tijekom dana nas je bilo puno, a sad ćemo smanjiti intenzitet", rekao je Simović pojasnivši kako su na terenu u HE Dubrovnik u Platu danas bile četiri vatrogasne postrojbe s ukupno 35 vatrogasaca.

18:15 Načelnik PU dubrovačko-neretvanske Ivan Pavličević je naznačio kako istraga tijekom noćnih sati neće biti obustavljena već samo s manjim intenzitetom.

"Na moru je još uvijek policijsko plovilo jer smo sve snage usmjerili na istraživanje priobalnog područja i odvodnog kanala. Dolaze su ronioci specijalne jedinice iz Splita koji će utvrditi hoće li se moći izvršiti još jedan zaron ili ne. Inače, moraju se stvoriti preduvjeti u smislu zaustavljanja dotoka vode u Hidrocentrali kako i oni sami ne bi bili u opasnosti, a sutra svakako nastavljamo potragu", kazao je Pavličević.

Inače, očevidom rukovodi DORH, a po pitanju uzroka požara vještačenje će obaviti Centar Ivan Vučetić uz pomoć protupožarnog inspektora Policijske uprave dubrovačko-neretvanske.

17:20 U potragu za dvoje nestalih uključit će se i ronioci specijalne policije iz Splita posebno osposobljeni za traganje na većim dubinama budući da je unutar postrojenja kanal za tehnološke vode koji završava u moru.

16:00 Iz HEP-a su uputili priopćenje o tragediji koja se dogodila u Hidroelektrani Dubrovnik u Platu:

"Sa žaljenjem javljamo da je danas, 10. siječnja, u požaru koji je zahvatio unutrašnjost Hidroelektrane Dubrovnik, smrtno stradao radnik HEP-Proizvodnje. Ujedno, duboko zabrinuti iščekujemo ishod potrage za ostalom dvojicom radnika nestalih u požaru. Osoblje HE Dubrovnik na terenu pruža svu potrebnu pomoć spasiocima i nadležnim službama. Više informacija o uzrocima i okolnostima nesretnog događaja, koji nas je sve duboko potresao, imat ćemo po završetku svih istražnih radnji. Uprava i radnici Hrvatske elektroprivrede d.d. i HEP-Proizvodnje iskreno suosjećaju s obitelji preminulog kolege te s obiteljima ostalih radnika zahvaćenih ovom nesrećom", stoji u priopćenju.

14:35 "Vatrogasci sa zaštitnom opremom još uvijek saniraju područje, dobro su se organizirali. Što se tiče policije dobili smo pomoć sa strane od toga da će nam doći vještaci, ronioci i specijalne jedinice iz Splita koje će pretražiti ovo područje", kazao je načelnik PU dubrovačo-neretvanske Ivan Pavličević.

14:31 Iz PU dubrovačko-neretvanske poslali su službeno priopćenje.

"Na mjestu požara u Hidroelektrani Dubrovnik u Platu, pronađeno je beživotno tijelo jedne muške osobe, čije identitet u ovom trenutku još nije poznat. Za ostalom dvojicom djelatnika potraga se nastavlja".

14:19 Pronađeno je tijelo u odvodnom kanalu, potvrdio je informaciju načelnik Pavličević.

"Mogu potvrditi da su oko 14:00 sati ronioci pronašli beživotno tijelo muškarca u vodovodnom kanalu koji spaja centar hidrocentrale sa morem. Tijelo je izvučeno na površinu, a očevidom će se utvrditi identitet," kazao je Pavličević za Dubrovački dnevnik

13:49 Neslužbeno doznaje Dubrovački dnevnik﻿ da je pronađena odjeća zajedno s mobitelima u odvodnom kanalu, no tu informaciju nisu im potvrdili u PU dubrovačko-neretvanskoj.

13:30 Požar je ugašen, doznaje Dubrovački dnevnik iz Policijske uprave dubrovačko-neretvanske, ali djelatnici još uvijek nisu pronađeni.

12:45 "Djelatnici još uvijek nisu pronađeni, jedna od izlaznih mogućnosti je odvodni kanal koji se pretražuje jutros od 10:00 sati, no nažalost nitko tamo zasad nije pronađen," kazao je načelnik policijske uprave Ivan Pavličević.

11:50 Načelnik policijske uprave Ivan Pavličević potvrdio je kako je devet ljudi bilo unutar hidroelektrene u trenutku kada je požar buknuo. šestero je evakuirano. Troje je prevezeno u bolnicu gdje im je pružena pomoć, troje ljudi je dobilo pomoć na licu mjesta, a za troje se još uvijek traga. "Tri osobe za kojima se traga su djelatnici HE u Platu. Vatrogasci ih traže sa specijaliziranom opremom, a i sami djelatnici su uzeli zaštitnu opremu, ali je pitanje koliko će moći izdržati," kazao je Pavličević.

11:05 Prema najnovijim informacijama troje ozlijeđenih u ovom požaru prevezeni su u Opću bolnicu Dubrovnik. Kako nam je potvrdio ravnatelj OB Dubrovnik dr. Marijo Bekić tri osobe su se nagutale dima i trenutno su u obradi. Nitko nije teško ozlijeđen.

10:23 "Situacija je dosta gruba s obzirom na to da se radi o zaista velikom kompleksu, teško nam je probit se do izvora požara, no probijamo se. Vjerujem kako će se uskoro krenuti s gašenjem," kazao je zapovjednik JVP Dubrovački vatrogasci Stjepko Krilanović.

09:36 Na intervenciju su izašli vatrogasci JVP Dubrovački vatrogasci i DVD Župa dubrovačka.